
Κυριακή, 27 Σεπτεμβρίου 2026
ΔΕΛΤΙΟ ΤΥΠΟΥ
Συνέχεια ενημέρωσης αναφορικά με τη σύλληψη αλλοδαπού για διακίνηση ναρκωτικών ουσιών στον λιμένα Πειραιά – Σύλληψη ναυτικού πράκτορα στην Κάρπαθο – Εντοπισμός 18 αλλοδαπών στην Ιεράπετρα – Διακομιδές ασθενών
Συνέχεια ενημέρωσης:
Αναφορικά με τη σύλληψη αλλοδαπού για διακίνηση ναρκωτικών ουσιών στον λιμένα Πειραιά τις απογευματινές ώρες την 25.09.2026 από στελέχη του Γραφείου Ασφαλείας και της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) του Κεντρικού Λιμεναρχείου Πειραιά, συνελήφθη στη Λέρο τις απογευματινές ώρες χθες, ένας 38χρονος ημεδαπός από στελέχη της Λιμενικής Αρχής της Λέρου σε συνεργασία με το Α.Τ. Λέρου. Ο ανωτέρω αναζητούταν στο πλαίσιο του αυτοφώρου, για παράβαση του Ν. 4139/2013 «Περί εξαρτησιογόνων ουσιών» και του άρθρου 45 του Π.Κ. «Συναυτουργία», ενώ πρόκειται να μεταφερθεί με επιβατηγό-οχηματαγωγό (Ε/Γ-Ο/Γ) πλοίο στο λιμάνι του Πειραιά, προκειμένου να παραδοθεί σε στελέχη του Κεντρικού Λιμεναρχείου Πειραιά. 
*****
Τις μεσημβρινές ώρες χθες, στελέχη της Λιμενικής Αρχής της Καρπάθου προέβησαν στη σύλληψη ενός 59χρονου ημεδαπού ναυτικού πράκτορα για παράβαση διατάξεων του Π.Δ. 229/1995 «Περί ναυτικών πρακτόρων». Συγκεκριμένα, κατόπιν ελέγχου που διενεργήθηκε σε ναυτικό πρακτορείο στην Κάρπαθο, διαπιστώθηκε ότι δεν υπήρχε αναρτημένη σε εμφανές σημείο πινακίδα, στην ελληνική και αγγλική γλώσσα, στην οποία να αναγράφονται οι ναύλοι μεταφοράς επιβατών και οχημάτων, καθώς και οι εκάστοτε ισχύουσες εκπτώσεις των ακτοπλοϊκών επιχειρήσεων που εξυπηρετούνται από το πρακτορείο. Από το Λιμεναρχείο Καρπάθου, που διενεργεί την προανάκριση, επιβλήθηκαν οι προβλεπόμενες διοικητικές κυρώσεις.
*****
Τις πρώτες πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στο παραλιακό μέτωπο «ΣΤΟΜΙΟΥ» Ιεράπετρας. Στην περιοχή μετέβησαν στελέχη Λ.Σ.-ΕΛ.ΑΚΤ., όπου εντόπισαν 18 αλλοδαπούς (όλοι άντρες). Προανάκριση διενεργείται από το Λιμεναρχείο Ιεράπετρας.

*****
Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-82χρονου, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ.,
-76χρονου, από το λιμάνι της Σίφνου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν. Νάξου 57,
-94χρονης, από το λιμάνι της Σίφνου στο λιμάνι της Σύρου, με το Ε/Γ-Ο/Γ «ΣΤΑΥΡΟΣ-ΕΛΕΝΗ» Ν. Π. 12783 και 
-64χρονου, από το λιμάνι της Μυκόνου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ V» Ν.N. 67.

